Zápis z porady STO konanej 27. mája 2010

Prítomní (14): BUDAJ, CARIKOVÁ, GERBERY, HAMBÁLEK, HRIC, CHOCHOL, KOLLÁR, KUNDRA, PRIBULLA, SEKERÁŠ, SHUGAROV, SKOPAL, VAŇKO, ŽIŽŇOVSKÝ

Neprítomní (2): LOPATOVSKÝ, ZVERKO

Ospravedlnení (3): KOMŽÍK, TREMKO, ZBORIL

Program:

1)	Personálne zmeny v STO a informácie o konkurzoch.
2)	Nový spôsob odmeňovania za vedecké publikácie.
3)	Hodnotenie pracovníkov STO za rok 2009.
4)	Informácia o novej prezencii dochádzky a nočných pozorovaniach.
5)	Stav pozorovacích pavilónov a pozorovacej techniky STO a úlohy na jej vylepšenie  v roku 2009.
6)	Stav prípravy Sympózia IAU v r. 2011.
7)	Zahraničné spolupráce STO.
8)	WWW stránky STO a AsÚ SAV.
9)	 A&A v roku 2011.
10)	 Štrukturálne fondy a projekt veľkého ďalekohľadu na SP.
11)	 Rôzne.

1)	Personálne zmeny v STO a informácie o konkurzoch.

Dr. Chochol informoval o výmene pozorovateľov na SP. V dôsledku ukončenia pracovného pomeru K. Kuziela a odchode do dôchodku P. Schallinga boli na ich miesta prijatí P. Gerbery a Ing. J. Lopatovský, účastníci konkurzu na miesto technikov organizovanom v OFS.
V novembri 2009 sa uskutočnilo výberové konanie na obsadenie miesta vedúceho STO, ktorým zostáva naďalej Dr. Chochol do 30.11.2013. Zástupcom vedúceho STO je Dr. Žižňovský.
V tomto roku sa uskutočnili aj dva konkurzy na miesto vedeckého pracovníka v STO: Dr. Vaňko bol prijatý od 1.3.2010 a  Dr. Zverkovi bola schválená nová 5-ročná pracovná zmluva s  úväzkom 50% od 1.6.2010. V dôsledku tejto zmeny bude môcť Ing. Kollár pracovať v STO na plný úväzok. Od 1. decembra 2010 sa má na AsÚ SAV vrátiť Dr. Pribulla.

2)	Nový spôsob odmeňovania za vedecké publikácie.

Dr. Chochol upozornil na rozšírený zoznam impaktovaných astronomických a astrofyzikálnych časopisov schválených VR ústavu, publikovanie v ktorých je honorované (viď bod 1 zápisnice z VR AsÚ SAV zo dňa 1.3.2010). Zoznam je u vedúceho STO k nahliadnutiu. Odmena formou osobného príplatku sa po novom vypláca autorovi podľa impaktného faktoru časopisu deleného celkovým počtom autorov článku. Neodmeňujú sa práce autorov, ktorý majú 0%-ný úväzok na AsÚ. Dr. Chochol vysvetlil, že všetky publikované práce, bez ohľadu na afiliáciu pracovníka, sa zohľadňujú pri atestáciách pracovníkov. Dr. Žižňovský podotkol, že nový zoznam časopisov, platný od 1.3. doteraz nebol aktualizovaný na intranete.

Dr. Skopalovi sa zdalo zvláštne, ak AsÚ do výročných správ uvádza práce pracovníkov s momentálnym 0%-ným uväzkom (konkrétne Dr. Pribulla), ale pri odmeňovaní sa neuvažujú. Dr. Chochol navrhol túto situáciu prerokovať na VR.
Na otázku Dr. Hrica o odmeňovaní článkov v CAOSP-e, Dr. Chochol odpovedal záporne, nakoľko tento časopis nie je v zozname schválenom VR. Zároveň vyzval pracovníkov, aby svojimi príspevkami pomohli CAOSP-u vyjsť aspoň trikrát do roka, aby časopis mohol získať impaktný faktor. Dr. Budaj a  Dr. Hric vyslovili negatívne skúsenosti so zdržiavaním posudzovania článkov v CAOSP-e. V tejto súvislosti Mgr. Kundra upozornil na pracovnú vyťaženosť pracovníkov AsÚ zaoberajúcich sa štrukturálnymi fondami.  Dr. Vaňko podotkol, že ak sú tieto zdržania a iné problémy s CAOSP-om spôsobené vyťaženosťou editorov, treba prehodnotiť ich zaneprázdnenosť a situáciu riešiť, napr. pribraním ďalšieho editora, resp. jeho výmenou. Dr. Chochol odporúčal obrátiť sa v tejto veci na VR.

3)	Hodnotenie pracovníkov STO za rok 2009.

Dr. Chochol oznámil, že na zasadaní SAV v Smoleniciach v marci t.r. sa jednotlivé ústavy nehodnotili, ale vedenie SAV si vypracovalo tabuľku s vlastnými kategóriami, ktoré výraznejšie preferujú aplikovaný výskum, patenty a úžitkové vzory a vývoj originálnych technológií na úkor základného výskumu. Podľa tejto tabuľky sa v rámci I. oddelenia SAV AsÚ SAV umiestnil medzi štyrmi najlepšími ústavmi v publikovaných prácach a medzi tromi najlepšími ústavmi v kategórii popularizácia. O novom spôsobe evaluácie na SAV Dr. Chochol informoval zástupcu AsÚ SAV v sneme SAV Dr. Neslušana a doporučil aby sa problémom preferovania aplikovaného výskumu zaoberal snem SAV. 
Dr. Chochol predložil hodnotiacu tabuľku pracovníkov STO za rok 2009:

Meno	1	2	3	4	5	6	7	8	Σ	
Budaj	0,062	0,030	0,055	0,768	0,100	0,258	0,009	0,125	1,407	
Hambálek		0,032	0,020				0,028		0,080	
Hric		0,189	0,195	0,090	0,200	0,051	0,252	0,125	1,102	
Chochol	0,096	0,184	0,336	0,166	0,400	0,209	0,356		1,747	
Komžík	0,093	0,061		0,012			0,009		0,175	
Kundra		0,011	0,091				0,037		0,139	
Pribulla	0,353	0,062	0,037	0,324				0,125	0,901	
Sekeráš	0,092		0,016				0,028		0,136	
Shugarov	0,056	0,067	0,071	0,022			0,056		0,272	
Skopal	0,313	0,114	0,109	0,302		0,155	0,019	0,375	1,387	
Tremko				0,102					0,102	
Vaňko		0,064	0,008	0,046					0,118	
Volkov	0,110	0,097	0,016						0,223	
Zboril	0,627			0,084			0,019		0,730	
Zverko	0,099	0,022	0,023	0,042	0,100	0,305	0,084	0,250	0,925	
Žižňovský	0,099	0,067	0,023	0,042	0,200	0,022	0,103		0,556	
Σ	2,0	1,0	1,0	2,0	1,0	1,0	1,0	1,0	10,0	

Legenda:
1	autorský podiel na prácach v impaktovaných časopisoch
2	autorský podiel na prácach v ostatných časopisoch
3	autorský podiel na prednáškach a referátoch
4	podiel citácií podľa počtu autorov článkov z AsÚ SAV
5	medzinárodná spolupráca
6	mimorozpočtové zdroje (vedúci grantov + FP7 program)
7	popularizácia podľa počtu akcií
8	vedecká výchova (vedenie ašpirantov, prednášky a praktiká)

V hodnotiacej tabuľke Dr. Chochol zobral do úvahy kritériá, uvedené v legende. V porovnaní s hodnotením za rok 2008, doplnil kritérium 2 a 3. Vzhľadom nato, že práce v impaktovaných časopisoch a citácie sú najdôležitejšími výstupmi pracovníka, zvýšil ich váhu na dvojnásobok. Pri osobnom ohodnotení pracovníkov zohľadnil body získané v tejto tabuľke, ale aj body zo 4-ročných evaluácií pracovníkov AsÚ SAV v  r. 2008. Osobné ohodnotenie pracovníkov STO sa oproti minulému roku zvýšilo. Základná tabuľková tarifa bola navýšená o infláciu. Dr. Chochol vyzdvihol zlepšenú publikačnú aktivitu STO v impaktovaných časopisoch, čo viedlo k presunu 94 € z oddelenia MPH do oddelenia STO. Na otázku Dr. Žižňovského ohľadne množstva rozdeľovaných finančných prostriedkov mimo tarifných platov, vedúci STO odvetil, že do konca tohto roku má k dispozícii okolo 14 000 €, ktoré použije na osobné ohodnotenie, odmeny, víkendové, sviatočné a príplatky pre nočných pozorovateľov. 

4)	Informácia o novej prezencii dochádzky a nočných pozorovaniach.

Dr. Chochol oznámil, že v súčinnosti s novým pracovným poriadkom AsÚ SAV sa nočné pozorovania posudzujú ako prikázaná práca nadčas, odmeňovaná príplatkami za nočnú prácu a za uskutočnené pozorovania cez víkendy a sviatky aj ďalšími príplatkami. Upozornil, že do nočného pozorovania sa nezapočítava pohotovosť, ale len skutočne odpozorovaný čas. Počas pracovných dní nesmie celková pracovná doba aj s nočným pozorovaním prekročiť 12 hodín za kalendárny deň, pričom sa nočné pozorovania od 22:00 do 6:00 zapisujú do zvláštnej prezenčnej listiny, v ktorej si každý pracovník eviduje vlastné nočné pozorovania. Pozorovania do 22:00 v pracovné dni sa zapisujú do normálnej prezenčnej listiny v rámci pružnej pracovnej doby. V sobotu, nedeľu a vo sviatok si skutočný začiatok a koniec nočného pozorovania zapisuje pracovník do zvláštnej prezenčnej listiny. Túto prezenčnú listinu odovzdá spolu s dochádzkovou prezenčnou listinou na konci mesiaca vedúcemu STO. Počet odpozorovaných hodín v jednom kalendárnom dni nesmie prekročiť 12 hodín. Náhradné voľno za nočné pozorovania si môže pracovník uplatniť do troch mesiacov. 

5)	Stav pozorovacích pavilónov a pozorovacej techniky STO a úlohy na jej vylepšenie v roku 2010.

Dr. Chochol uviedol, že v januári 2010 došlo k havárii na vodovodnom potrubí pri pavilóne G1. Vyčíslené straty presiahli sumu 3 000 €. V dôsledku toho bol prívod pitnej vody do pavilónov G1 a G2 odstavený. Riaditeľ navrhol situáciu riešiť vlastným vrtom a studňou s úžitkovou vodou.
Podnety Dr. Vaňka a Mgr. Kundru na skultúrnenie pracovného prostredia v pavilónoch G1/G2 vyústili v zámer uskutočniť dobrovoľnú brigádu v čase, keď dôjde k zlepšeniu počasia. K ich obavám o prasknutý pilier v pavilóne G2 Dr. Žižňovský vysvetlil, že ide pravdepodobne len o porušenie tehlového plášťa, nie samotného piliera. Napriek tomu montáž vykazuje nepresne zameraný pól, na čo už dávnejšie upozornil Dr. Pribulla.
Dr. Chochol poprosil dvoch dobrovoľníkov, ktorí by minimálne raz mesačne zisťovali nedostatky v oboch pavilónoch a informovali vedúceho STO. S poverením pre G1 súhlasil Dr. Vaňko a pre G2 Mgr. Kundra. Dr. Žižňovský sa podujal spolu s  Dr. Komžíkom starať sa o technické záležitosti v G2. Poverení pracovníci by mali do 10. júna 2010 spísať zoznam nedostatkov a odovzdať ho vedúcemu oddelenia. Dr. Žižňovský podotkol, že o opravy, technický stav a vybavenie budov by sa mal predovšetkým starať HSÚ.
Dr. Chochol oznámil, že AsÚ úspešne žiadal SAV o dotáciu na zateplenie a opravu okien, ale kvôli námietkam pôvodného architekta administratívnej budovy sa projekt musel odložiť na budúci rok. Dr. Chochol vyvinie úsilie aby bola do projektu zahrnutá aj oprava pavilónov G1 a G2, ktoré sú v dezolátnom stave. Dr. Hric navrhol v rámci prác na vonkajšej fasáde administratívnej budovy odstrániť aj zdraviu škodlivý azbest v blízkosti okien. Dr. Hric vyslovil obavu, či STO môže naďalej využívať pavilón G1. Vedúci oddelenia ho ubezpečil, že zatiaľ OFS požiadavku na jeho uvoľnenie nevznieslo.
Dr. Hric sa pýtal na stav technických pomôcok a chemikálií potrebných na pokovovanie zrkadiel. Mgr. Kundra odvetil, že spolu s Mgr. Hambálekom pripravili zoznam aj žiadanku, ale vec ostala nevyriešená na HSÚ. Dr. Žižňovský poznamenal, že od nástupu nového riaditeľa AsÚ sú všetky žiadanky očíslované a spätne sa kontroluje ich vybavenosť, preto odporúčal podať novú žiadanku. Dr. Hric a Dr. Žižňovský upozornili, že AsÚ by mohol ponúknuť pokovovanie zrkadiel ako službu za finančnú úhradu. Dr. Chochol oponoval, že AsÚ o to neprejavil záujem, pretože získané peniaze by sa previedli priamo do rozpočtu SAV. Mgr. Kundra navrhol, aby sa platby za pokovenie zrkadiel realizovali vo forme sponzorského daru.
Dr. Pribulla oznámil, že v spolupráci s Astrofyzikálnym inštitútom a univerzitnou hvezdárňou v Jene získa STO ako dlhodobú pôžičku CCD kameru TEKTRONIX s čipom 1 024 x 1 024 pixlov (veľkosť pixlu 24 x 24 μm). Spoločný projekt by zahŕňal simultánne pozorovania tranzitov extrasolárnych planét. Presnejšie prerozdelenie pozorovacieho času sa má spresniť rokovaniami. Kamera by mala byť k dispozícii od júla 2010 a navrhol ju namontovať na 60 cm Cassegrain do pavilónu G2. Dr. Skopal vzniesol požiadavku, aby kamera bola schopná pracovať v U a B spektrálnej oblasti s dostatočnou citlivosťou. Dr. Žižňovský varoval, aby sa STO nezbavilo fotoelektrickej fotometrie, nakoľko sa na Skalnatom Plese tiež plánuje ďalekohľad so CCD kamerou.
Ing. Kollár informoval o stave fotoelektrického fotometra získaného z hvezdárne v Hlohovci. Uviedol, že by mal byť funkčný do dvoch mesiacov. Fotometer má vlastnú prírubu, je ľahko vymeniteľný za prípadnú CCD kameru, ale požaduje jej technické nákresy. Dr. Žižňovský odporúčal zvážiť systém rýchlej výmeny prístroja preklápacím mechanizmom. Dr. Hric uviedol, že prípadné úpravy by vykonal Ing. Klein. Dr. Budaj upozornil, že ak sa pozorovania majú s novou kamerou uskutočňovať už od augusta, je potrebné urýchlene pripraviť montáž na umiestnenie kamery. Dr. Chochol poveril Ing. Kollára prioritne sprevádzkovať hlohovecký fotometer v pavilóne G2 a pripraviť montáž pre CCD kameru TEKTRONIX.

6)	Stav prípravy Sympózia IAU v r. 2011.

Dr. Pribulla ako predseda LOC-u informoval o uskutočnení Sympózia IAU na AsÚ SAV a v kongresovom centre ACADEMIA v dňoch 18.-22. júla 2011. Tematicky bude zamerané na interagujúce dvojhviezdy, extrasolárne planéty a nástroje používané pri ich výskume. Podľa požadovanej výšky konferenčného poplatku 250 €, by mali byť takmer všetky náklady pokryté. Apeloval na skoré oslovenie potenciálnych sponzorov podujatia. Ponúkol sa pripraviť sponzorské listy. Prítomní členovia LOC-u konferencie sa dohodli na stretnutí v pondelok, 31.5. o 13:00. Dr. Hric doplnil, že je už pripravený program sympózia. Webová stránka sympózia je prístupná z hlavnej stránky AsÚ SAV.

7)	Zahraničné spolupráce STO.

Dr. Chochol uviedol, že plánovaná trojročná spolupráca s Talianskom v rámci MAD sa žiaľ, chybou zahraničnej strany, neuskutoční. Časť 18-dennej kvóty, ktorú SAV ponúkla ďalším záujemcom, využije Dr. Skopal na pracovnú návštevu Padovy (6-9 dní). V tomto roku končí MAD s Ukrajinou (Dr. Chochol) a malo by dôjsť k jej obnoveniu. Do spolupráce z  ČR je v rámci MAD zapojený Dr. Hric a v rámci APVV Dr. Žižňovský. Dr. Chochol žiadal pracovníkov STO o lepšie využívanie zdrojov APVV na medzinárodnú spoluprácu. Upozornil Dr. Pribullu a Dr. Vaňka, aby v prípade zapožičania kamery spomínanej v bode 5, uzavreli oficiálnu spoluprácu s Nemeckom.

8)	WWW stránky STO a AsÚ SAV.

Dr. Chochol vyzval pracovníkov STO, ktorí ešte na WWW stránku AsÚ nedoplnili najvýznamnešie výsledky za obdobie rokov 2006-2008, aby tak urobili podľa predpísaného vzoru. Dr. Žižňovský označil stav stránok STO za uspokojivý, ale na celoústavných stránkach mu vadí značná zastaranosť najmä predpisov a nariadení riaditeľa AsÚ (napr. zoznam odmeňovaných časopisov). Chýba oznam, že AsÚ sa stal centrom excelentnosti. Žiadal vedúceho oddelenia, aby v tejto veci dal podnet na VR. Mgr. Kundra doplnil, že na stránke má AsÚ SAV neaktuálnu adresu, ktorú navrhol zjednotiť s plagátom podpory financovania z EÚ, ktorý visí pri hlavnom vstupe do budovy. Správna adresa AsÚ SAV je Tatranská Lomnica č. 18, 059 60 Vysoké Tatry.

9)	A&A v roku 2011.

Dr. Chochol oznámil, že AsÚ SAV by mal pokračovať v objednávaní časopisu Astronomy & Astrophysics aj v ďalšom roku, čo podporuje aj riaditeľ AsÚ. Ako uviedol, naposledy bolo predplatné realizované z prostriedkov reintegračného grantu Dr. Budaja. Vďaka tomu je elektronická verzia časopisu prístupná pre všetkých pracovníkov AsÚ SAV. Dr. Hric navrhol, aby sa so žiadosťou o príspevok oslovila aj UPJŠ v Košiciach, prípadne AGO Modra a Vihorlatská hvezdáreň v Humennom s detašovaným pracoviskom na Kolonickom sedle, s ktorými má AsÚ SAV spoluprácu, s tým, že prispievajúce organizácie budú mať IP adresu na AsÚ SAV. Problém predostrie Dr. Chochol na Ústavnej rade.

10)	Štrukturálne fondy a projekt veľkého ďalekohľadu na SP.

Dr. Chochol uviedol, že objednávania týkajúce sa projektu veľkého ďalekohľadu sa budú môcť realizovať až po uvoľnení finačných prostriedkov. Zdá sa, že napriek byrokratickým prekážkam by sa mal projekt dočkať úspešného zavŕšenia. Dr. Žižňovský upresnil, že požiadal Dr. Rybáka, aby na internete vyvesil pdf s projektovou dokumentáciou.
Ing. Kollár upozornil, že je potrebné rozmýšľať o dodatočných prácach, ktoré by boli potrebné v súvislosti s novou technikou vykonať. Dr. Žižňovský ubezpečil, že montáž a automatizáciu kupoly na Skalnatom Plese si prevzal na starosť dodávateľ ďalekohľadu. Ostatné problémy stavu budovy by mal riešiť HSÚ.
Dr. Žižňovský s Dr. Hricom navrhli, aby sa uvoľnená montáž z veľkej kupoly na Skalnatom Plese presunula do starolesnianskeho areálu a pripravil sa odsuvný domček. Mgr. Kundra žiadal, aby sa STO touto skutočnosťou zaoberalo paralelne s dodávkou nového ďalekohľadu, aby sa stará montáž mohla urýchlene presunúť na nové miesto.
Dr. Hric sa opýtal, či by AsÚ nemohol získať nejaké technické vybavenie darom zo zahraničia. Dr. Pribulla spomenul napr. 90 cm zrkadlo, ktoré bolo pred rokmi ponúkané z Litvy.

11)	Rôzne.

Dr. Hric navrhoval prehodnotiť pravidlá čerpania z grantov VEGA na zlepšenie prístrojového vybavenia STO, ktoré sa doteraz odvíjalo len podľa pozorovacieho času prideleného na ďalekohľade pre daný grant. Keďže VEGA grant Dr. Skopala v kategórii A1 získal prostriedky na člena grantu 1,2 krát vyššie ako grant Dr. Zverka v kategórii A2 a 1,5 krát vyššie ako grant Dr. Hrica v kategórii B1, malo by byť financovanie prístrojového vybavenia STO uskutočňované v tomto pomere. Dr. Hric dôvodil, že takéto rozdelenia financovania by bolo spravodlivejšie. Dr. Skopal s uvedeným návrhom Dr. Hrica súhlasil a podotkol, že ak vzniknú špeciálne situácie týkajúce sa prideľovania pozorovacieho času a čerpania z iných ako VEGA grantov, tieto by mal riešiť vedúci STO aktuálne, keď nastanú (napr. Dr. Budaj a jeho reintegračný grant). V diskusii k prideľovaniu pozorovacieho času pre pracovníkov, ktorí nie sú po návrate zo zahraničia členmi žiadnych grantov vystúpil dotknutý pracovník Dr. Vaňko. Poznamenal, že pri prijímaní do zamestnania akceptoval požiadavku vedúceho STO, že dostane pozorovací čas na ďalekohľadoch až po pridelení VEGA grantu od januára 2011. Voči požiadavke nemá žiadne námietky.
Dr. Hric navrhol, aby vedúci STO, potom, čo bude do STO prijatý inžinier alebo technik s vysokoškolským vzdelaním, inicioval stretnutie vedúcich VEGA grantov, ktorí by sa mali dohodnúť, ako si rozdelia jeho kapacitu. Cítil sa ukrivdený, že Dr. Skopal zahrnul Ing. Lopatovského do svojho grantu. Po informácii o zvýšení kapacity Ing. Kollára z 50% na 100 % prejavil záujem o zahrnutie jeho zvýšenej kapacity do svojho grantu. Dr. Chochol nehodlá direktívne zasahovať do výberu členov grantov a necháva iniciatívu v tomto smere výlučne na vedúcich grantov.
Dr. Vaňko požadoval, aby bol z jeho kancelárie odstránený komparátor, napr. do vestibulu (ako časť výstavy). Dr. Chochol sľúbil, že vyplnenú prevodku podpíše.
Mgr. Kundra oznámil, že počas neprítomnosti Dr. Pribullu vykonáva archiváciu CCD pozorovaní v pavilóne G1.

V Tatranskej Lomnici, 31.5.2010

Zapísal: Ľ. Hambálek								     Overil: D. Chochol